風水
作者：劉黻
朝代：宋

paragraphs: 不雨五十日，一雨生意回。
詎料雨復癡，日日聞震雷。
中元節倏屆，巨飈恣喧豗。
故挽水倒流，能撼山欲摧。
掀茅與揚沙，境境人號哀。
餘禾墊西甽，大木橫荒垓。
芝田逮楠溪，廛井歸丘萊。
飄骸填港匯，悲魄棲山隈。
吁嗟今之人，瘥札相轆轠。
籲天豈耄昏，靜□□□□。
積乖必致盭，養燼終成炲。
造化一感應，予奪何心哉。
未聞豳詩官，租稅星火催。